b'\n_START_ARTICLE_\nTraveling Wilburys Vol. 3\n_START_SECTION_\nZgodovina\n_START_PARAGRAPH_\n\xc4\x8ceprav gre za drugi album skupine, je George Harrison album na\xc4\x8drtno poimenoval Vol. 3. Jeff Lynne je dejal, da je bila to Georgejeva ideja in je s tem George \xc5\xbeelel nekoliko zmesti poslu\xc5\xa1alce._NEWLINE_Po Orbisonovi smrti je dinamika v skupini nekoliko vpadla in preostali \xc4\x8dlani so zamenjali svoje psevdonime: Spike (George Harrison), Clayton (Jeff Lynne), Muddy (Tom Petty) in Boo (Bob Dylan). Snemanje albuma je potekalo pomladi 1990, producenta pa sta znova bila Harrison in Lynne._NEWLINE_Album je iz\xc5\xa1el oktobra in je bil slab\xc5\xa1e sprejet kot predhodnik, Traveling Wilburys Vol. 1, vseeno sta singla "She\'s My Baby", kjer je solo kitaro odigral Gary Moore, in "Inside Out" postala radijska hita, album pa je dosegel 14. mesto britanske in 11. mesto ameri\xc5\xa1ke lestvice, kjer je postal tudi platinast._NEWLINE_\xc4\x8ceprav so po izdaji tega albuma obstajale govorice o nadaljnjih albumih skupine, so se s Harrisonovo smrtjo leta 2001 dokon\xc4\x8dno zaklju\xc4\x8dile mo\xc5\xbenosti o tem, saj je bil Harrison neuradni vodja skupine in lastnik pravic obeh albumov skupine._NEWLINE_Traveling Wilburys Vol. 3 je bil posve\xc4\x8den v spomin "Leftyju Wilburyju" (Royju Orbisonu)._NEWLINE_Harrison, kot primarni lastnik pravic, pred svojo smrtjo ni ponovno izdal albumov. Junija 2007 sta albuma iz\xc5\xa1la kot The Traveling Wilburys Collection, box set, ki je vseboval oba albuma na zgo\xc5\xa1\xc4\x8denkah in DVD z dokumentarnim filmom in videospoti. Box set je dosegel 1. mesto britanske lestvice in 9. mesto lestvice Billboard 200.'